recursal/SuperWikiNEXT-32B huggingface dataset:
**Raúl Bravo Sanfélix** (s. 14. huhtikuuta 1981 Gandía, Valencian maakunta, Espanja) on espanjalainen jalkapalloilija, joka edustaa belgialaista Beerschotia. Hän on pelipaikaltaan vasen laitapuolustaja, mutta on urallaan pelannut myös keskuspuolustajana.

Ura
---

Bravo aloitti jalkapalloilun kotikuntansa Gandían joukkueissa. Kaudella 1996–1997 hän siirtyi Real Madridin junioreihin, josta nousi asteittain seuran reservijoukkueeseen Real Madrid B:hen kaudeksi 2001–2002. Edustusjoukkueessa Bravo teki ensiesiintymisensä jo samalla kaudella 6. lokakuuta 2001 ottelussa Athleticia vastaan ja pelasi kausien 2001–2003 aikana yhteensä kahdeksan liigaottelua edustusjoukkueen miehistössä. Lisää peliaikaa tuli Mestarien liigan alku- ja jatkolohkovaiheissa.

Tammikuussa 2003 Bravo siirtyi lainasopimuksella Englannin valioliigan Leeds Unitediin, mutta pelasi vain viidessä ottelussa. Seuraava kausi 2003–2004 oli Bravon paras Real Madridissa. Hän siirtyi vasemmalta laidalta keskuspuolustajaksi ja pelasi kauden aikana 32 liigaottelussa, joista kaikki avauskokoonpanossa. Sittemmin hän kuitenkin joutui vähemmälle peliajalle johtuen muun muassa brasilialaispuolustaja Roberto Carlosin vahvasta asemasta Real Madridin puolustuksen vasemmalla laidalla.

Kesällä 2007 Bravo siirtyi kreikkalaisseura Olympiakosiin. Tammikuussa 2009 hän palasi Espanjaan tehtyään kauden loppuun asti kestävän lainasopimuksen Numancian kanssa. Kauden 2011–2012 Bravo edusti Rayo Vallecanoa.

Espanjan maajoukkueessa Bravo pelasi 14 ottelua vuosina 2002–2004. Hän oli mukana vuoden 2004 EM-kilpailuissa, jossa hän oli avauskokoonpanossa joukkueensa kaikissa kolmessa ottelussa.

Lähteet
-------

* Raúl Bravo Transfermarkt-sivustolla (englanniksi)
* Raúl Bravo National Football Teams -sivustolla (englanniksi)

### Viitteet

1. 1 2  El Real Madrid llega a un acuerdo con el Olympiacos para el traspaso de Raúl Bravo Real Madrid. Viitattu 13.7.2007.
2. 1 2  Ficha del jugador LFP. Viitattu 28.12.2006.
3. ↑  Llegan los refuerzos de invierno (Arkistoitu – Internet Archive) CD Numancia de Soria. Viitattu 1.2.2009.
4. ↑  Jugadores de la selección (Arkistoitu – Internet Archive) Fútbol en la Red. Viitattu 28.12.2006.

Espanjan joukkue – Jalkapallon EM-kilpailut 2004
1 Cañizares |
2 Capdevila |
3 Marchena |
4 Albelda |
5 Puyol |
6 Helguera |
7 Raúl |
8 Baraja |
9 Torres |
10 Morientes |
11 Luque |
12 Gabri |
13 Aranzubia |
14 Vicente |
15 Bravo |
16 Alonso |
17 Etxeberria |
18 César |
19 Joaquín |
20 Xavi |
21 Valerón |
22 Juanito |
23 Casillas |
Valmentaja Sáez
**Mason Walker Crosby** (s. 3. syyskuuta 1984 Lubbock, Texas) on yhdysvaltalainen amerikkalaisen jalkapallon pelaaja, pelipaikaltaan potkaisija.

Ura
---

Crosby toimittajien keskellä yliopistopelaajana vuonna 2005.
Ennen ammattilaisuraansa Crosby pelasi neljä kautta Coloradon yliopiston Boulderin kampuksen amerikkalaisen jalkapallon joukkueessa. Hänen nimissään on monia Colorado Buffaloesin ennätyksiä. Hän on muun muassa joukkueen eniten pisteitä (307), kolmen pisteen potkumaaleja (66) ja touchdownin jälkeisiä lisäpisteitä (109) tehnyt pelaaja. Crosby opiskeli yliopistossa viestintää.

Crosby sai NFL-varauksen vuonna 2007, kun Green Bay Packers varasi hänet numerolla 193 NFL Draftin kuudennella kierroksella. Hän onnistui harjoitusleirillä ja syrjäytti edellisellä kaudella Packersin potkaisijana pelanneen Dave Raynerin. Crosby pelasi ensimmäisen NFL:n runkosarjaottelunsa 9. syyskuuta 2007, jolloin Packers voitti Philadelphia Eaglesin 16–13. Hän teki ottelussa kymmenen pistettä, kolme kolmen pisteen potkumaalia ja yhden touchdownin jälkeisen lisäpisteen. Hän teki kaksi sekuntia ennen loppua ottelun voittomaalin.

Crosby teki runkosarjakaudella 2007 141 pistettä 16:ssa ottelussa, eniten kaikista NFL-pelaajista. Hän oli ensimmäinen NFL:n pistepörssin voittanut tulokaspelaaja sitten Kevin Butlerin ja jäi vain kolmen pisteen päähän Butlerin nimissä olevasta tulokaspelaajien piste-ennätyksestä, joka on kaudelta 1985. Pisteistä 93 tuli 31:stä kolmen pisteen potkumaalista (jakoi kauden 2007 potkumaalitilaston toisen sijan kahden muun pelaajan kanssa) ja loput 48 onnistuneista touchdownin jälkeisistä lisäpisteyrityksistä. Crosbyn 141 pistettä on Packersin potkaisijoiden yhden kauden piste-ennätys.

Crosby on ollut voittamassa NFL:n mestaruutta Super Bowlia yhden kerran, helmikuussa 2011. Green Bay Packers voitti kauden 2010 loppuottelussa (Super Bowl XLV) Pittsburgh Steelersin 31–25. Crosby teki ottelussa seitsemän pistettä, yhden kolmen pisteen potkumaalin ja neljä touchdownin jälkeistä lisäpistettä.

Yksityiselämä
-------------

Crosby on ollut kesäkuusta 2008 naimisissa Molly Crosbyn (o.s. Ackerman) kanssa. Heillä on kaksi lasta, poika Nolan ja tytär Charlotte.

Lähteet
-------

1. 1 2 3 4 5  Green Bay Packers: Mason Crosby *Packers.com*. Green Bay Packers. Viitattu 13.3.2014. (englanniksi)
2. ↑  Crosby, Mason *CUBuffs.com*. University of Colorado Athletics. Viitattu 13.3.2014. (englanniksi)
3. ↑  Kicker Crosby comes up clutch in debut as Packers slip past Eagles *CBSSports.com*.  9.9.2007. CBS Interactive. Viitattu 13.3.2014. (englanniksi)
4. ↑  Individual Records: Scoring *NFL.com*. NFL Enterprises LLC. Viitattu 13.3.2014. (englanniksi)
5. ↑  2007 NFL Leaders and Leaderboards *Pro-Football-Reference.com*. Sports Reference LLC. Viitattu 13.3.2014. (englanniksi)
6. ↑  Aaron Rodgers tosses 3 TD passes as Packers drop Steelers to win Super Bowl XLV *ESPN.com*.  6.2.2011. ESPN Internet Ventures. Viitattu 13.3.2014. (englanniksi)

Aiheesta muualla
----------------

* Mason Crosby sivustolla NFL.com (englanniksi)

* Kuvia tai muita tiedostoja aiheesta **Mason Crosby** Wikimedia Commonsissa
**The Hawaii Express** (IATA: **LP**, ICAO: **HEA**) oli yhdysvaltalainen lentoyhtiö, joka liikennöi Honolulun ja Los Angelesin välillä. Se aloitti lennot elokuussa 1982 ja meni konkurssiin joulukuussa 1983.

Historia
--------

The Hawaii Expressin perusti vuonna 1981 liikemies Michael Hartley, joka oli aiemmin perustanut pienen Island Pacific Airlinesin, jonka Air Hawaii osti vuonna 1978. Yhtiön tarkoituksena oli tarjota edullisia lentoja Honolulun ja Los Angelesin välillä. Se aloitti toimintansa elokuussa 1982 Boeng 747 -koneella, johon oli tavallisen noin 400 istuimen sijasta asennettu 501 turistiluokan istuinta. Liput reitillä maksoivat 89,95 dollaria. Huhtikuussa 1983 The Hawaii Express hankki kaksi Douglas DC-10 -konetta, ja 747 poistui laivastosta toukokuussa.

Kalifornian ja Havaijin välistä liikennettä aiemmin hallinneet United Airlines ja Western Airlines alkoivat vuonna 1983 laskea hintojaan voidakseen kilpailla The Hawaii Expressin halpojen hintojen kanssa. Kun The Hawaii Express ei reagoinut hintakilpailuun tarpeeksi aggressiivisesti, yhtiön tyytymätön johtokunta erotti Michael Hartleyn. Yhtiö ajautui pahoihin talousvaikeuksiin, ja joulukuun 1983 puolivälissä se oli jo lähellä lentojen lopettamista. Sijoittajien pelastuspaketin turvin se jatkoi vielä toimintaansa, mutta meni konkurssiin ennen vuoden loppua.

Laivasto
--------

The Hawaii Expressin Boeing 747-100.
The Hawaii Express käytti toimintansa aikana kolmea lentokonetta.

* 1 Boeing 747-100
* 2 Douglas DC-10-10

Kohteet
-------

The Hawaii Expressin ainoa reitti oli Honolulu–Los Angeles, jota yhtiö elokuun 1983 aikataulun mukaan lensi kolmesti päivässä kumpaankin suuntaan. Lisäksi se suunnitteli avaavansa uuden reitin San Franciscosta Honoluluun helmikuussa 1984.

Lähteet
-------

1. 1 2  The Hawaii Express ch-aviation. Viitattu 11.3.2020. (englanniksi)
2. 1 2 3 4  Hawaii Express airlines, which operates an all-coach service between...  16.12.1983. Los Angeles:  UPI. Viitattu 11.3.2020. (englanniksi)
3. 1 2 3 4  Santiago, JP: Meet David Neeleman: The Guy Who Made His Millions Starting Airlines  19.12.2015. Avgeekery. Viitattu 11.3.2020. (englanniksi)
4. 1 2  Button, Kenneth: *Airline Deregulation: International Experiences*. Routledge, 2017. ISBN 978-135-18144-6-1. Esikatselu Google Booksissa (viitattu 11.3.2020). (englanniksi)
5. ↑  Peterson, Barbara: 10 Airlines That Actually Existed in the 1980s  29.8.2017. Condé Nast Traveler. Viitattu 11.3.2020. (englanniksi)
6. 1 2  The Hawaii Express Fleet Details and History Planespotters.net. Viitattu 11.3.2020. (englanniksi)
7. ↑  The Hawaii Express timetable August 1983 *Airline Timetable Images*. The Hawaiian Express. Viitattu 11.3.2020. (englanniksi)
**HR-järjestelmä** on niin henkilöstön, HR:n*selvennä* kuin johdonkin yhteinen työkalu.

Ennen kaikkea HR-järjestelmä on kuitenkin yksi henkilöstöhallinnon tärkeimpiä työkaluja. Se kokoaa kaiken henkilöstöön liittyvän master datan*selvennä* yhteen järjestelmään, jossa tieto on kaikkien asianosaisten saatavilla heidän käyttöoikeuksiensa mukaan ja GDPR-rajoitteet*selvennä* huomioiden.

HR-järjestelmän avulla henkilöstöhallinto pystyy hallinnoimaan kaikkia HR-prosesseihin*selvennä* ja työsuhteen elinkaaren*selvennä* hallintaan liittyvät asioita.

Mitä HR-järjestelmä sisältää?
-----------------------------

HR-järjestelmä sisältää henkilöstöstä muun muassa seuraavanlaista tietoa:

* työntekijän perustiedot
* työsopimus liitteineen
* suoritetut koulutukset
* pätevyydet, luvat ja sertifikaatit
* työsuhde- ja palkkatiedot
* äitiys-, isyys- ja vanhempainvapaat
* vuosilomat
* sairauslomat ja muut poissaolot
* lähtöhaastattelut
* rekrytointeihin liittyviä asioita

Minkälainen on hyvä HR-järjestelmä?
-----------------------------------

Modernit HR-järjestelmät mahdollistavat sen, että HR:n lisäksi myös työntekijät ja esimiehet voivat päivittää tietoja. Näin kaikki tieto on ajantasaista – oli kyse sitten palkankorotuksista tai voimassa olevista luvista ja sertifikaateista. 

Mitä isommasta yrityksestä on kyse, sitä enemmän on tietoa ja raportointitarvetta. Myös siksi tiedon tulee kulkea sujuvasti eri järjestelmien välillä. Hyvä HR-järjestelmä onkin integroitu muihin järjestelmiin, kuten palkanlaskentaan ja matka- ja kululaskujärjestelmään. Tämä vähentää tarvetta päivittää tietoja manuaalisesti, jolloin virheiden määrä pienenee ja HR:n työskentely on tehokkaampaa.

HR-järjestelmä apuna toiminnan kehittämisessä
---------------------------------------------

Sen lisäksi, että HR-järjestelmä on henkilöstöhallinnon tärkeä tietopankki, tarjoaa se myös johdolle mahdollisuuksia kehittää yrityksen toimintaa. HR-järjestelmästä saatavan datan ja raporttien avulla voidaan miettiä uudelleen esimerkiksi työvuoroja, henkilövahvuuksia ja tarvittavia turvallisuustoimia*selvennä*. 

Myös tilitoimistot alkavat enenevässä määrin tarjoamaan henkilöstöhallintoon liittyviä ratkaisuita asiakkailleen palkanlaskennan lisäksi. Tämä on mahdollista mm. jos tilitoimiston palkanlaskentajärjestelmään on mahdollista liittää HR-järjestelmän ominaisuuksia. Näin pienempi organisaatio saa helposti palkanlaskentaan kytköksissä olevan HR-järjestelmän käyttöönsä.

Lähteet
-------

1. ↑  HR-järjestelmä koko yritykselle: kolme näkökulmaa Integrata.fi Viitattu 2.6.2020
2. ↑  HR-järjestelmä yrityksesi tarpeisiin Azets.fi Viitattu 2.6.2020
3. ↑  HR-järjestelmän hankinta - Mitä tulee huomioida? Accountor.com Viitattu 2.6.2020
4. ↑  Miksi yhtenäinen HR- ja palkkaprosessi on parempi kuin monta erillistä? Accountor.com Viitattu 2.6.2020
5. ↑  7 vinkkiä HR-järjestelmän ja HR-datan käyttöönottoon ja ylläpitoon Accountor.com Viitattu 2.6.2020
6. ↑  Mepco-ratkaisu – tilitoimistojen ja asiakasyritysten tehokas HR- ja palkkaohjelma Mepco.fi Viitattu 2.6.2020
**Tekodontit** tai **laatikkohammasliskot** (Thecodontia) on vanhentunut varhaisten arkosaurien lahko, joka eli myöhäispermikaudelta myöhäistriaskaudelle. Kaikki tekodontit muistuttivat joltain osin nykyisiä krokotiileja, mutta niillä oli lyhempi kallo ja ne olivat kevytrakenteisempia. Thecodontia sisältää krokotiilieläinten, dinosaurusten (mukaan lukien lintujen) ja lentoliskojen yhteisen kantamuodon sekä useita sukupuuttoon kuolleita ryhmiä. Nykyään Thecodontia on todettu parafyleettiseksi ryhmäksi, eikä sitä enää käytetä nykyisessä fylogeneettisessä systematiikassa, joka nimeää vain monofyleettisiä kladeja.

Tekodontit kuolivat sukupuuttoon monien muiden matelijoiden kanssa triaskauden joukkotuhossa.

Tuntomerkit
-----------

Tekodonteilla oli useita primitiivisiä arkosaurien ominaisuuksia, kuten antorbitaalinen aukko (engl. *antorbital fenestrae*) ja erikoistuneet hampaat, joista toinen nimi *laatikkohammaslisko* tulee. Verrattuna aikaisempiin matelijoihin tekodonttien takaraajat olivat enemmän ruumiin alapuolella.

Luokitteluhistoria
------------------

Perinteisesti Thecodontia-lahko (Owen, 1859) jaettiin neljään alalahkoon: Proterosuchia (sisälsi varhaisia arkosaureja, parafyleettinen sekin), Phytosauria (suuret, osittain vedessä eläneet krokotiilieläimiä muistuttaneet arkosaurit), Aetosauria (panssaroidut kasvinsyöjät) ja Pseudosuchia. Näistä ainoastaan Proterosuchia ja Phytosauria ovat monofyleettisiä ryhmiä, ja Pseudosuchiaan luetaan nykyisin krokotiilieläimet ja niiden lähimmät sukupuuttoon kuolleet sukulaiset.

Kirjassaan *Vertebrate Paleontology and Evolution* Robert Carroll jätti Thecodontiaan kolme muuta alalahkoa, mutta korvasi Pseudosuchian alalahkoilla Rauisuchia ja Ornithosuchia sekä perinteisellä *incertae sedis* -ryhmällä.

Nykyisin Thecodontia on todettu parafyleettiseksi ryhmäksi eli se ei sisällä kaikkia kantamuodon jälkeläisiä, minkä takia ryhmä on nykyisessä kladistiikassa hylätty.

Katso myös
----------

* Phytosauria
* Crurotarsi
* Pseudosuchia
* Archosauromorpha

Lähteet
-------

1. ↑  Eläintiede:tekodontit *Tieteen termipankki*. Viitattu 15.10.2017.
2. ↑  Palmén, Ernst & Nurminen, Matti (toim.): *Eläinten maailma, Otavan iso eläintietosanakirja. 2. Iilimato–Leopardit*, s. 857. Helsinki: Otava, 1974. ISBN 951-1-01422-6.


|  |  |  |
| --- | --- | --- |
| 

|  |  |
| --- | --- |
| Taksonitunnisteet | 
* Wikidata: Q1423451
* Fossilworks: 38216
* IRMNG: 11521

 |

 |

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Thecodontia
**The Heart of Wetona** on vuonna 1918 ensi-iltansa saanut Sidney Franklinin ohjaama yhdysvaltalainen mykkä western-tyylinen melodraama, jonka pääosissa ovat Norma Talmadge ja Thomas Meighan. 

*The Heart of Wetona* perustuu George Scarboroughin tarinaan ja samannimiseen Broadway-näytelmään (1916), jonka pohjalta Mary Murillo laati elokuvan käsikirjoituksen. Elokuvan tuottajana toimi Talmadgen aviopuoliso Joseph M. Schenck, ja elokuva kuvattiin New Yorkin Bronxissa sijaitsevilla Select Studiosilla. *The Heart of Wetonan* tuotantoyhtiönä toimi Norma Talmadge Film Corporation, ja elokuvan levitti Select Pictures Corporation. Elokuva sai Yhdysvaltain ensi-iltansa New York Syracusessa 22. joulukuuta vuonna 1918, jonka jälkeen elokuvan maanlaajuinen ensi-ilta oli 5. tammikuuta vuonna 1919.

*The Heart of Wetona* on julkaistu VHS:lle ja DVD:lle. Elokuvan ensimmäinen DVD-julkaisu julkaistiin vuonna 2004. Viimeisin DVD-julkaisu julkaistiin 25. helmikuuta vuonna 2014. Elokuvan kopiota säilytetään lisäksi George Eastman Housen, Kalifornian yliopiston ja Yhdysvaltain kongressin kirjaston elokuva-arkistoissa.

Juoni
-----

**Varoitus:  Seuraava kirjoitus paljastaa yksityiskohtia juonesta.**
*The Heart of Wetona* kertoo valkoisen naisen ja intiaanipäällikön Wetona-tyttärestä, joka palaa heimoonsa oltuaan opiskelemassa länsimaalaisessa valkoisten koulussa. Alkuperänsä takia Wetona joutuu kohtaamaan hankaluuksia ja vastoinkäymisiä kahden kulttuurin välillä.

**Juonipaljastukset päättyvät tähän.**

Näyttelijät
-----------

|  |  |  |
| --- | --- | --- |
|  Norma Talmadge  | … |  Wetona
  |
|  Thomas Meighan  | … |  John Hardin
  |
|  Fred Huntley  | … |  päällikkö Quannah
  |
|  Gladden James  | … |  Anthony Wells
  |
|  F. A. Turner  | … |  pastori David Wells
  |
|  Princess Uwane Yea  | … |  Nauma
  |
|  Charles Edler  | … |  Comanche Jack
  |
|  Chief White Eagle  | … |  Nipo
  |
|  Black Wolf  | … |  Passequa
  |
|  Black Lizard  | … |  Eagle
  |

Lähteet
-------

1. 1 2 3 4 5 6 7  The Heart of Wetona *silentera.com*. Silentera.com. Viitattu 3.7.2014. (englanniksi)
2. 1 2  The Heart of Wetona (1919) *allmovie.com*. Allmovie.com. Viitattu 3.7.2014. (englanniksi)
3. 1 2  THE HEART OF WETONA (1919) *tcm.com*. TCM.com. Viitattu 3.7.2014. (englanniksi)
4. ↑  2014 Alpha Video DVD edition *silentera.com*. Silentera.com. Viitattu 3.7.2014. (englanniksi)

Aiheesta muualla
----------------

* *The Heart of Wetona* Internet Movie Databasessa. (englanniksi)
* *The Heart of Wetona* AllMoviessa. (englanniksi)
* *The Heart of Wetona* Silent eran sivustolla (englanniksi)
* *The Heart of Wetona* TCM Movie Databasessa (englanniksi)

CommonsCommons
Wikimedia Commonsissa on kuvia tai muita tiedostoja aiheesta **The Heart of Wetona**.
**Teknokulttuuri** on neologismi, jonka ovat käsitteenä tehneet tutuksi Constance Penley ja Andrew Ross toimittamassaan samannimisessä esseekokoelmassa.

Teknokulttuurilla viitataan vuorovaikutussuhteisiin tekniikan, median, kulttuurin ja sosiaalisten suhteiden välillä. Käsitettä käytetään usein kuvastamaan nykyisen kulttuurin teknologista tilaa, jossa teknologisilla elementeillä on keskeinen osa kulttuurin toimivuudessa ja ilmiasussa. Teknokulttuurin tutkimuksen piiriin kuuluvat teknologian historian, teknologian, mediakulttuurin ja digitaalisen kulttuurin tutkiminen. 

Teknokulttuurin käsite on laajalti käytössä akateemisessa maailmassa. Muun muassa Yhdysvalloissa, Kalifornian Davis-yliopistossa on ollut teknokulttuurin opinto-ohjelma ja Kanadassa, Länsi-Ontarion yliopistossa on koulutusohjelma Media, Information & Technoculture. Suomessa teknokulttuuriin liittyvää opetusta voi saada Turun yliopiston digitaalisen kulttuurin oppiaineessa tai Jyväskylän yliopiston digitaalisen kulttuurin maisteriohjelmassa

Katso myös
----------

* Teknologian kulttuurinen tutkimus

Lähteet
-------

1. ↑  Technocultural Studies Curriculum University of California, Davis. Viitattu 8.2.2016. (englanniksi)
2. ↑  Media, Information & Technoculture University of Western Ontario. Viitattu 8.2.2016. (englanniksi)
3. ↑  Digitaalinen kulttuuri Turun yliopisto.  Arkistoitu 19.3.2016. Viitattu 8.2.2016.
4. ↑  Interactions Master's Degree Programme / Digital Culture Jyväskylän yliopisto. Viitattu 8.2.2016. (englanniksi)
**Ben Walter Heikel** (27. elokuuta 1879 Ylitornio – 21. toukokuuta 1954 Villarrica, Paraguay) oli suomalainen valtionpomologi, puutarhaopetuksen ja hedelmänviljelyn kehittäjä sekä kotimaisten hedelmäviinien valmistuksen uranuurtaja.

Heikelin vanhemmat olivat metsähallituksen metsäinsinööri August Benjamin (Benne) Heikel (1854–1928) ja Johanna Maria Laurin (1856–1933). Hän suoritti pomologin tutkinnon kuninkaallisessa pomologisessa opistossa Proskaussa Saksassa. Heikel toimi Suomessa valtionpomologina 1908–1916 ja oli Lepaan puutarhaopiston hedelmänviljelyn opettajana 1910–1916. Lepaalla Heikel alkoi suunnitella viininvalmistusta kotimaisista marjoista ja hedelmistä. Opisto ei ollut kuitenkaan halukas tähän työhön joten Heikel jatkoi vuodesta 1912 kokeilujaan yksityisesti Hattulassa omistamallaan Kaselan tilalla. Hän perusti myös vuonna 1916 viinien teollista valmistusta varten *Marja Oy*-nimisen yhtiön Parolaan ja oli yhtiön toimitusjohtajana.

Marja Oy sai luvan valmistaa 10% alkoholia sisältävää kirkkoviiniä sekä lisäksi pieniä määriä alkoholia sisältäneitä hehkumehua ja marjahyytelöitä. Vuonna 1919 kieltolain tultua voimaan Heikel tuomittiin Hattulan käräjillä kahden vuoden ehdolliseen vankeusrangaistukseen koska Marja Oy:n tehtaan tuotteiden alkoholipitoisuus oli ylittänyt lain salliman 2 prosenttia. Heikel erosi tämän jälkeen syyskuussa 1919 Marja Oy:n toimitusjohtajan virasta ja siirtyi perheineen Paraguayhin. Hän toimi sen jälkeen loppuelämänsä ajan itsenäisenä hedelmänviljelijänä Villarricassa Paraguayssa. 

Marja Oy jatkoi valmistustoimintaansa aina vuoteen 1956 saakka. Yhtiö valmisti kirkkoviinin ohella *Suomen Helmi*-nimistä valkoviiniä, *Taru*-nimistä väkevää viiniä, erilaisia marjaliköörejä, mehutiivisteitä ja marmeladeja. Valmistustoiminnan päätyttyä yhtiön Parolassa Merventie 5:ssä sijainnut tehdaskiinteistö siirtyi Villayhtymä Oy:n tytäryhtiön *Tehdasvilla Oy*:n käyttöön.

Lähteet
-------

1. ↑  Bergholm, Axel: *Sukukirja. Osa I*. Helsinki: Otava, 1901.
2. ↑    *Puutarha*, 1954, nro 6.
3. 1 2 3  Anneli kotisaari : Josef Gabrielinpoika Calamnius s. 1660 ja hänen jälkeläisiään yhteensä 1279 taulua, taulu 40 (Arkistoitu – Internet Archive)
4. 1 2  Geni.com : Ben Walter Heikel
5. ↑  Pörssitieto G. Kock : Täydentäviä yhtiötietoja : Marja Oy

Aiheesta muualla
----------------

* Ben Valter Heikel : Kuvauksia Paraguaysta, Kansan kuvalehti, 11.11.1927, nro 45, s. 3, Kansalliskirjaston digitaaliset aineistot
**Peter Jablonski** (s. 1971 Lyckeby) on ruotsalainen pianisti.

Jablonski syntyi ruotsalais-puolalaisille vanhemmille. Hän aloitti rumpujensoiton 5-vuotiaana ja pianonsoiton 6-vuotiaana. Varhaisella urallaan hän esiintyi rumpalina. Pianistina hän teki ensimmäisen sooloesiintymisensä 11-vuotiaana ja orkesteridebyyttinsä vuosi myöhemmin. Jablonski opiskeli Malmön musiikkiakatemiassa pianon- ja lyömäsoitintensoittoa sekä Royal College of Musicissa (Lontoo) pianonsoittoa ja orkesterinjohtoa. Vladimir Ashkenazyn kutsumana hän teki tämän johtaman Royal Philharmonic Orchestran kanssa ensimmäisen levytyksensä Decca-levymerkille. Sittemmin Jablonski on julkaissut monia uusia levytyksiä ja saanut useita palkintoja ja tunnustuksia, kuten vuonna 2005 Litteris et Artibus -mitalin. Jablonski on levyttänyt myös veljensä, pianisti Patrik Jablonskin kanssa.

Jablonski on esiintynyt muiden muassa Riccardo Chaillyn, Myung-whun Chungin, Charles Dutoit'n, Valeri Gergijevin, Ashkenazyn, Daniele Gattin, Kurt Sanderlingin ja Esa-Pekka Salosen johdolla. Hän kantaesitti Wojciech Kilarin pianokonserton Varsovan syksy -festivaalilla. Jablonski perusti kamarimusiikkitapahtuman Karlskronaan.

Lähteet
-------

1. 1 2 3  Peter Jablonski[vanhentunut linkki] The Fryderyk Chopin Institute
2. ↑  Peter & Patrik Jablonski - Two Pianos AllMusic
3. ↑  Peter Jablonski Prof. Jiri Hlinka Piano Academy


|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Espanja
* Ranska
* BnF data
* Saksa
* Israel
* Yhdysvallat
* Ruotsi
* Tšekki
* Alankomaat
* Puola

 |
|  |
| Taiteenala | 
* MusicBrainz

 |
|  |
| Muut | 
* Europeana

 |

 |
**Never Trust a Hippie** oli kaapelikanava MoonTV:n vuosina 1999–2001 esittämä musiikkiohjelma. Sitä juonsi Wallu Valpio.

Sisältö
-------

Never Trust A Hippiessä näytettiin musiikkivideoita ja haastateltiin kotimaisia artistivieraita. Välillä ohjelmassa tehtiin myös reportaaseja erilaisista musiikkitapahtumista.

Tuotanto
--------

Ohjelma oli MoonTV:n sisäistä tuotantoa, alkuperäisen konseptin loi tuottaja Terja Salaspuro. Sarjaa ohjasi vuosina 1999–2000 Tuukka Tiensuu, ja vuosina 2000–2001 Onni Tappola. Sarjasta ilmestyi uusi jakso kerran viikossa. MoonTV:n alkuaikoina jakso saattoi tulla uusintana yli 10 kertaa viikon aikana, koska kanavalla oli vain muutamia itsetuotettuja ohjelmia. Sarjaa tehtiin yhteensä 96 jaksoa. MoonTV korvasi sen vuonna 2001 Moonstock-musiikkiohjelmalla, jota Walpio myös juonsi.

Aiheesta muualla
----------------

* *Never Trust a Hippie* Internet Movie Databasessa. (englanniksi)
* Artikkeli Never Trust a Hippien kuvauksista (1999)
* Wallu Valpion haastattelu City-lehdessä (2000)
* Artikkeli MoonTV:stä Imagessa (2003). [vanhentunut linkki]
Aashish Khan
**Aashish Khan** (s. 5. joulukuuta 1939 Maihar) on intialainen sarodinsoittaja ja säveltäjä. Hän aloitti musiikkiopintonsa isoisänsä Allauddin Khanin johdolla. Häntä opettivat myös isä Ali Akbar Khan ja täti Annapurna Devi.

Ensimmäisen julkisen esiintymisensä Khan piti 13-vuotiaana isoisänsä ja tablansoittaja Kanthe Maharajin kanssa New Delhissä. Hän matkusti 1960-luvulla isänsä kanssa esiintymään Tokioon ja Los Angelesin Hollywood Bowliin. Sittemmin hän on esiintynyt myös itsenäisesti eri puolilla Intiaa ja maailmaa. Hän on tehnyt eri kokoonpanoissa fuusiomusiikkia ja esimerkiksi säveltänyt ensimmäisen konserton sarodille (1972). Hän perusti vuonna 1978 veljensä Pranesh Khanin kanssa musiikin ja esittävien taiteiden akatemian Calgaryyn. Lisäksi hän on opettanut Intiassa, Yhdysvalloissa, Euroopassa ja Etelä-Afrikassa.

Khan on säveltänyt musiikkia baletteihin ja elokuviin. Hän on tehnyt yhteistyötä monista eri kulttuuriympäristöistä tulleiden muusikoiden kanssa.

Khan sai vuonna 1996 All India Critics Associationin parhaan sarodinsoittajan tunnustuksen, vuonna 2002 Illinois Arts Councilin Fellowship Awardin, vuonna 2005 Sangeet Natak Akademin palkinnon ja vuonna 2007 Grammy-ehdokkuuden maailmanmusiikkikategoriassa.

Lähteet
-------

1. ↑  Aashish Khan AllMusic
2. 1 2 3 4  Faculty: Aashish Khan CalArts School of Music

Aiheesta muualla
----------------

* Kuvia tai muita tiedostoja aiheesta **Aashish Khan** Wikimedia Commonsissa

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Ranska
* BnF data
* Yhdysvallat

 |
|  |
| Taiteenala | 
* Grammy Awards
* MusicBrainz

 |
|  |
| Muut | 
* Europeana
* SNAC
* IdRef

 |

 |
**Sfnet** on suomenkielinen uutisryhmähierarkia, joka perustettiin vuonna 1985. Toisin kuin finet, sfnet-hierarkia oli aktiiviaikoinaan hallinnoitu, mikä tarkoitti sitä, että vain määrätyt koordinaattoreiksi kutsutut henkilöt saattoivat lisätä tai poistaa uutisryhmiä. Tämä hierarkian hallinnointi päättyi vuonna 2013.

Sfnet liittyi alkuvaiheessaan kiinteästi Suomen Unix-käyttäjäyhdistykseen (FUUG), jota perustamassa olivat mm. Juha Heinänen, Akif Ali ja Timo Kunnas; Johan "Julf" Helsingius toimi yhdistyksen puheenjohtajana. Varsinaisen sfnet-hierarkian luontikäskyn antoi nykyään Tampereen yliopistolla professorina toimiva Hannu-Matti Järvinen. Hänen lisäkseen koordinaattorina toimi myös Harri Salminen Funetista. Viitteessä kaikki edellä mainitut on mainittu sfnetin perustajina. Salmisen tilalla 2000-luvulla koordinaattoreina toimivat myös Kalle Kivimaa ja Tuuli Saarikoski.

Kaikkien sfnet-ryhmien nimet alkavat "sfnet"-etuliitteellä. Käytössä olevia tai olleita ryhmiä ovat esimerkiksi `sfnet.keskustelu.seksi`, `sfnet.tiede.historia` ja `sfnet.viestinta.irc`.

Nimi sfnet juontaa juurensa Suomen vanhaan maatunnukseen autoissa, joka oli SF (sanoista Suomi-Finland). Vuonna 1985 kansainvälinen standardointijärjestö ISO oli jo julkistanut kansainväliset 2- ja 3-kirjaimiset maalyhenteet (FI, FIN), mutta tämä tieto ei ollut saavuttanut sfnetin perustajia. Mikko J. Salminen huomautti tästä vuonna 1986 Helsingiukselle, mutta tässä vaiheessa ei ollut enää mahdollisuuksia vaihtaa ryhmien nimiä. ".fi"-domaintunnus tuli käyttöön 1986 ja sitä ennen ".sf"-tunnusta "koekäytettiin" domain-tunnuksena rajoitetusti.

Lähteet
-------

1. 1 2  TiVin uutinen Sfnetin 20-vuotissyntymäpäivästä *TiVi*.  30.9.2005. Alma Media. Viitattu 12.5.2017.

Aiheesta muualla
----------------

* Internet Archiven sfnet-arkisto (englanniksi)
Väinö Henrik Liljeroos
**Väinö Henrik Liljeroos** (23. elokuuta 1880 – 1946) oli H. Liljeroos Oy:n toimitusjohtaja. Hän oli kunnallisneuvos Johan Henrik Liljeroosin ja Julia Maria Högströmin poika. Hänen puolisonsa oli Anna Elisabeth Rosenmayer. Liljeroos valmistui vuonna 1903 John Lenningin kutomakoulusta Norrköpingistä, vuonna 1904 Vaalsin ylemmästä teknillisestä kutomateollisuusopistosta ja vuonna 1906 Raahen Porvari- ja kauppakoulusta. Hän toimi Tampereen Verkatehdas Oy:n värjäämön johtajana vuoteen 1915, jolloin hän siirtyi H. Liljeroos Oy:n palvelukseen, ensin tehtaan teknilliseksi johtajaksi ja vuonna 1928 sen toimitusjohtajaksi.

Lähteet
-------

1. 1 2  *Suomen liikemiehiä I*, s. 449. Kustannusliike Suomen kauppa ja teollisuus, 1930.
2. ↑  Laitinen, Vesa: Johtaja Anton Kanerva työskentelee yhtiönsä omistamassa saaressa Tampereen keskustassa (Digilehden tilaajille) *Aamulehti*. Viitattu 7.12.2020.

Aiheesta muualla
----------------

* Historia, (Arkistoitu – Internet Archive) H. Liljeroos
**Peter (Pietari, Petrus) Johansson (Johannis) Brenner** (1677 Närpiö – 4. heinäkuuta 1720 Tukholma) oli suomalainen pappi, joka mestattiin valtiollisena vehkeilijänä.

Brennerin vanhemmat olivat Närpiön kappalainen Juhana Brenner ja Margareeta Kalm ja puoliso Margareeta Vallerian (Wallerian). Brenner tuli ylioppilaaksi 1695 Turussa ja valmistui maisteriksi 1699 Pärnussa ja papiksi 1701. Hän toimi sotaväen saarnaajana Riiassa ja pappina Narvassa, mutta joutui venäläisten vangiksi 1704. Oltuaan Venäjällä luterilaisena pappina hänet lähetettiin 1710 uudelleen Riikaan, josta hän pakeni Saksaan. Sieltä hänet määrättiin 1712 Kaarle XII:n hovisaarnaajaksi Benderiin, mutta Benderin kalabaliikin jälkeen hän päätyi Ruotsiin eikä hoitanut tointaan Vaasan kirkkoherrana, johon hän oli saanut nimityksen 1712. Kaarle XII:n kuoltua Brenner joutui epäsuosioon ja pakeni 1720 Tanskaan, jossa hän suunnitteli Tanskan ja Venäjän ministerien kanssa toimia Ruotsia vastaan. Matkalla Pietariin Brenner vangittiin, tuotiin Tukholmaan ja tuomittiin kuolemaan. Muutamien saarnojensa ohella hän julkaisi runon *Carmen votivum in natalem regis Caroli XIII* 1698).

Lähteet
-------

1. 1 2  Blomstedt, Kaarlo, ym. (toim.): *Kansallinen elämäkerrasto, I osa: A–E*, s. 330. Porvoo: Werner Söderström Osakeyhtiö, 1927.
2. ↑  Väänänen, Kyösti: Petrus Johannis Brenner. Turun hiippakunnan paimenmuisto 1554–1721 -verkkojulkaisu. Studia Biographica 9. Helsinki: Suomalaisen Kirjallisuuden Seura, 2011. (Viitattu 27.10.2019)

Aiheesta muualla
----------------

* Helmer Winter : Kaarle XII:n suomalainen sotapappi, Hakkapeliitta, 05.01.1937, nro 1, s. 27, Kansalliskirjaston digitaaliset aineistot

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF
* WorldCat

 |
|  |
| Kansalliset | 
* Norja
* Saksa
* Suomi (KANTO)
* Puola

 |
|  |
| Henkilöt | 
* Deutsche Biographie
* Kansallisbiografia
* Uppslagsverket Finland
* Biografiasampo
* Ylioppilasmatrikkeli 1640–1852

 |

 |
**Väinö August Leivo** (28. elokuuta 1912 Messukylä – 30. heinäkuuta 1980 Espanja) oli suomalainen yrittäjä ja yritysjohtaja, joka sai teollisuusneuvoksen arvonimen.

Väinö Leivon vanhemmat olivat leipuri August Jalmari Leivo ja Fanni Elina Vilkman ja puoliso vuodesta 1939 Helene Lemmikki Lindroos. Leivon vanhemmat perustivat leipomon Tampereen Messukylään 1913. Väinö Leivo työskenteli siellä lähettinä ja apulaisena jo varhain ja aloitti oman leipurin uransa 1930. Talvisotaan Leivo osallistui kivääriryhmän johtajana ja jatkosotaan Tampereen liikennetoimistossa komppanian vääpelinä ja ajotarkastajana. Leivon leipomon johtaja hänestä tuli vuonna 1940 ja leipomon muututtua osakeyhtiöksi 1950 yrityksen toimitusjohtaja. Hänen johtamanaan leipomosta kasvoi Tampereen suurin ja yksi maan suurimmista yksityisistä leipomoista. Tuotanto koneellistettiin ja yritys perusti myös kahvilan Tampereen keskustaan 1953. Vuonna 1965 kahviloita oli jo yksitoista. Leivolle, jolla oli myös useita alueellisia ja oman alansa luottamustoimia, esitettiin kauppaneuvoksen arvonimeä 1967, mutta se muuttui sittemmin teollisuusneuvoksen arvonimeksi. Sen hän sai vuonna 1970. Perheyrityksen johtamisesta Väinö Leivo luopui vuonna 1977.

Lähteet
-------

1. 1 2  Biografia-sampo: Väinö Leivo Viitattu 25.10.2021.

Aiheesta muualla
----------------

* Leivon leipomo. Historia.

|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* Talousvaikuttajat

 |

 |
**Sfendýli** (kreik. Σφενδύλι; myös *Sfentýli*, Σφεντύλι) on Kreikan kylä, joka sijaitsee Kreetan saarella. Se kuuluu hallinnollisesti Chersónisoksen kuntaan, Iraklionin alueyksikköön ja Kreetan alueeseen. Sfendýli on osa Potamiésin kyläyhdyskuntaa. Se on nykyisin asumaton.

Sfendýlin autiokylä ja Aposelémisin tekojärveä.
Sfendýlin autiokylä sijaitsee Aposelémisin tekojärven itärannalla. Se on nykyisin osaksi vuonna 2012 valmistuneen tekojärven peittämä, ja siksi se on hylätty ja paljolti raunioina. Sfendýli on ollut olemassa viimeistään vuonna 1577, jolloin se mainitaan venetsialaisissa asiakirjoissa. Sen nimi perustuu ensimmäisten asukkaiden sukunimeen. Osmanivallan aikana kylän nimi esiintyy muodossa *Isfendil*. Tekojärveä rakennettaessa Kreikan valtio lunasti kylän rakennukset asukkailta korvausta vastaan. Vielä vuoden 2011 väestönlaskennassa kylän väkiluvuksi kirjattiin 43.

Tekojärven vedenpinta vaihtelee vuodenaikojen mukaan, ja samalla kylä paljastuu veden alta tai peittyy uudelleen. Tästä on muodostunut eräänlainen nähtävyys.

Lähteet
-------

1. 1 2  Απογραφή Πληθυσμού - Κατοικιών 2011. Väestönlaskennan tulokset (XLS)  2011. The Hellenic Statistical Authority (Kreikan tilastokeskus ELSTAT).  Arkistoitu 16.10.2015. Viitattu 1.9.2014. (kreikaksi)
2. 1 2 3  Sfentyli village *Land of Experiences*. Viitattu 20.5.2019.

Aiheesta muualla
----------------

* Kuvia tai muita tiedostoja aiheesta **Sfendýli** Wikimedia Commonsissa
Peter Joseph
**Peter Joseph** on yhdysvaltalainen elokuvaohjaaja, säveltäjä, leikkaaja, käsikirjoittaja ja yhteiskunta-aktivisti. Hänet tunnetaan Zeitgeist-dokumenttielokuvista. *Zeitgeist: The Movie*, *Zeitgeist: Addendum* ja *Zeitgeist: Moving Forward*. Elokuvat ovat katsottavissa useilla eri internet-sivustoilla, sekä ladattavissa esimerkiksi BitTorrentin kautta.

Peter Joseph on *Zeitgeist-liikkeen* perustaja. Liike lähti muodostumaan *Zeitgeist: Addendum* -elokuvan julkaisun jälkeen.

Hänestä on tehty dokumenttielokuva Kuka on Peter Joseph? jossa hän kertoo lyhyesti taustastaan, näkemyksistään vallitsevista yhteiskunnallisista ongelmista ja Zeitgeist-liikkeen synnystä, sen ajatuksista, toiminnasta ja tavoitteista.

Zeitgeist-dokumenttielokuvat katsottavissa internetissä:

* Zeitgeist: The Movie
* Zeitgeist: Addendum
* Zeitgeist: Moving Forward

Aiheesta muualla
----------------

* Peter Joseph Internet Movie Databasessa. (englanniksi)
* Kuka on Peter Joseph? - Charles Robinsonin tekemä dokumenttielokuva

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* VIAF
* WorldCat

 |
|  |
| Kansalliset | 
* Saksa
* Yhdysvallat
* Korea

 |

 |

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Peter Joseph
Lehden ensimmäisen varsinaisen numeron etusivu.
**Raivaaja** (vuosina 1905–1907 **Itä-Hämeen Raivaaja**) oli Heinolassa ja Lahdessa vuosina 1905–1914 ilmestynyt sosiaalidemokraattinen sanomalehti.

*Itä-Hämeen Raivaaja* sai alkunsa Heinolassa, jossa se ilmestyi sanomalehti *Itä-Hämeen* julkaisijoiden kustantamana. Vuonna 1906 perustettiin osuuskunta, joka myöhemmin muutettiin osakeyhtiöksi. Samalla lehti siirtyi Lahteen, ja sen nimeksi tuli *Raivaaja*. Laitehankintojen rasittama kustannusyhtiö teki vararikon, ja lehti lakkasi ilmestymästä tammikuussa 1914. Sen jälkeen SDP:n Lahden kunnallistoimikunta julkaisi toimittaja Akseli Kanervan johdolla huhtikuuhun saakka kahdesti viikossa ilmestynyttä *Kansanvaltaa*.

Lehteä julkaistiin aluksi kerran, vuonna 1907 kahdesti, vuosina 1908–1910 kolmesti ja vuodesta 1911 lähtien kuudesti viikossa. Loppuvuosina rinnalla ilmestyi myös kolmipäiväinen painos. Levikki oli suurimmillaan 6 500 kappaletta vuonna 1908.

Lehden päätoimittajia olivat Oskar Orasmaa (1906–1907), Viljo Visa (1907–1908), Juho Raitio (1908–1909), Alpo Mattila (1909–1910), Väinö Hupli (1910–1911), Matti A. Airola (1911–1912) ja Akseli Kanerva (1912–1914).

Lähteet
-------

1. 1 2 3 4  *Suomen lehdistön historia 6: Hakuteos Kotokulma – Savon Lehti*, s. 298. Kuopio: Kustannuskiila, 1988. ISBN 951-657-240-5.
2. ↑  *Suomen lehdistön historia 5: Hakuteos Aamulehti – Kotka Nyheter*, s. 277–278. Kuopio: Kustannuskiila, 1988. ISBN 951-657-239-1.
3. ↑  *Suomen lehdistön historia 6: Hakuteos Kotokulma – Savon Lehti*, s. 299. Kuopio: Kustannuskiila, 1988. ISBN 951-657-240-5.

Aiheesta muualla
----------------

* *Itä-Hämeen Raivaaja* digitoituna kansalliskirjastossa
* *Raivaaja* digitoituna kansalliskirjastossa
* *Kansanvalta* digitoituna kansalliskirjastossa
**Väinö Johannes Merivirta** (sukunimi aik. *Sjöström*; 16. heinäkuuta 1892 Pori – 20. marraskuuta 1937 Helsinki) oli suomalainen asianajaja, kansanedustaja ja kirjailija.

Merivirran vanhemmat olivat konetehtaan työmies Johannes Sjöström ja Edla Sofia Sundberg. Hän pääsi ylioppilaaksi 1911 ja valmistui filosofian kandidaatiksi ja maisteriksi 1917. Mervirta suoritti ylemmän oikeustutkinnon ja ylemmän hallintotutkinnon 1921. Hän sai varatuomarin arvon 1926.

Kesäkuussa 1919 Merivirta valittiin Sosialistisen Työpuolueen lisätyn puoluetoimikunnan jäseneksi puolueen perustavassa kokouksessa.

Merivirta omisti Turussa toimineen Merivirran asianajotoimiston 1921–1934. Hän oli Turun kaupungin köyhäin asianajaja 1929–1934 ja Helsingin kaupungin asiamies 1934–1937. Merivirta toimi lisäksi Turun työväenopiston valtio-oikeuden opintopiirin ohjaajana 1928–1934.

Merivirta oli Kansallisen edistyspuolueen kansanedustajana 1935–1936 edustaen Turun läänin eteläistä vaalipiiriä. Hän tuli eduskuntaan edustajantoimesta vapautuksen saaneen Toivo Tyrnin tilalle. Merivirta oli myös Turun kaupunginvaltuuston jäsenenä ja hän toimi Turun työväenopiston johtokunnan puheenjohtajana.

Väinö Merivirta oli naimisissa vuodesta 1924 Linda Elise Österlundin kanssa.

Teoksia
-------

* *Mikä johti punakapinaan?*. Työn valta, Helsinki 1918 (Teoksen digitoitu versio (Työväenliikkeen kirjasto : Digitaalinen arkisto))
* *Vihan valta*. Kirjapaino Johannes Gutenberg, Turku 1931
* *Totuus Tarton rauhasta*. Kansallisen edistyspuolueen Mikkelin piiritoimisto, Mikkeli 1936

Lähteet
-------

* Väinö Merivirta SKS:n kirjailijamatrikkelissa (toimimaton linkki)
* .aspx Väinö Merivirta *Suomen kansanedustajat*. Eduskunta.

### Viitteet

1. ↑  Puoluekokouksemme.  *Työn Valta*, 12.6.1919.

Aiheesta muualla
----------------

* Väinö Merivirran muistokirjoitukset, Nykypäivä-lehti nro 22/30.11.1937, sivu 4 (Työväenliikkeen kirjasto, Helda)

|  |  |  |  |  |
| --- | --- | --- | --- | --- |
| 

| * n
* k
* m
Kansallisen edistyspuolueen kansanedustajat 1933–1936 |
| --- |
|  |
| Eduskuntaryhmä(11) | 
* Erkko
* Fränti (1933–1936)
* Heiniö
* Inkilä
* Jatkola (1933)
* Kivimäki
* Mantere
* Merivirta (1935–1936)
* Rydman
* Sarlin
* Särkkä
* Toivola
* Tyrni (1933–1935)

 |

 |


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* Eduskunta

 |

 |
**Aasialainen influenssa** oli vuosina 1957–1958 pandemiaksi laajentunut influenssaepidemia, jonka viruksen tyyppi on A H2N2. Virus sairastutti arviolta 900 miljoonaa ihmistä ja tappoi maailmanlaajuisesti 1–4 miljoonaa, luultavimmin 2 miljoonaa henkeä eli moninkertaisesti enemmän kuin normaali kausi-influenssa.

Yhdysvalloissa tauti esiintyi ensi kertaa kesäkuussa 1957 mutta levisi laajalle vasta lokakuussa. Virukseen kuoli eniten ihmisiä syyskuun 1957 ja maaliskuun 1958 välisenä aikana. Yhdysvalloissa kuoli noin 69 800 henkeä, mikä oli kaksi kertaa enemmän kuin tavallisessa influenssassa. Yhdysvaltain väestön kuolleisuus tautiin oli 0,04 prosenttia.

Isossa-Britanniassa Englannissa ja Walesissa kuoli noin 30 000 ihmistä, ja kuolleisuus tautiin oli 1,3–3,5 tuhatta sairastunutta kohti. Otoksen (29 lääkäriä) mukaan kuolleisuus oli noin 2,3 tuhatta kohti. Tällöin tauti olisi ollut Yhdysvaltain terveysministeriön nykyisin käyttämän asteikon mukaan luokan 2 pandemia.

Suomessa tautiin sairastui noin kolmasosa väestöstä ja kuoli 1 300 ihmistä. Suurin osa kuolemista johtui sekundaarisesta bakteerikeuhkokuumeesta. Aasialainen influenssaepidemia oli ensimmäinen, jonka aikana bakteerien aiheuttamia keuhkokuumeita pystyttiin hoitamaan antibiooteilla. Eri puolilla Suomea suljettiin kouluja epidemian vuoksi, ja varuskuntiin järjestettiin ylimääräisiä sairastupia.

Katso myös
----------

* Hongkongilainen influenssa

Lähteet
-------

1. 1 2  Myllyniemi, Timo & Juonala, Jouko: Yksi kuva kertoo: Näin koronavirus vertautuu aiempiin ihmiskuntaa riivanneisiin epidemioihin *Ilta-Sanomat*.  31.1.2020. Viitattu 12.3.2020.
2. 1 2 3  Linnamäki, Eila: Historian influenssapandemiat.  *Duodecim*, 2006, nro 122, s. 2023–2031. Artikkelin verkkoversio. Viitattu 12.3.2020.
3. 1 2  1957 Asian Flu Pandemic *GlobalSecurity.org*.  13.7.2011. Viitattu 12.3.2020. (englanniksi)
4. ↑  Series Title: Population: United States: Persons *Economagic.com*.  Arkistoitu 9.2.2020. Viitattu 12.3.2020. (englanniksi)
5. ↑  "Aasialainen" ehtinyt Kemiin – Helsinkikin potee vielä.  *Helsingin Sanomat*, 26.10.1957, s. 13.

Aiheesta muualla
----------------

* Varpela, Valtteri: Suomalaiset kuolevat influenssaan kuin 50 vuotta sitten – Miksi ihmeessä? *Uusi Suomi*.  30.7.2009. Viitattu 12.3.2020.
* Pajunen, Airi & Taskinen, Kati: Kuinka monen kuoleman syy on influenssa – kertovatko luvut kaiken? *Tieto & Trendit*.  28.2.2020. Viitattu 12.3.2020.
**Aasialainen paradoksi** on kansanterveydellinen ristiriita, jonka mukaan eräiden tautien esiintyvyys eräissä Aasian maissa ei selity pelkästään jo tunnetuilla tautien riskitekijöillä. 

Amerikkalaisen Yalen yliopiston julkaiseman artikkelin mukaan aasialainen paradoksi on se, että Aasiassa syöpä ja sydän- ja verisuonitaudit ovat harvinaisempia kuin länsimaissa runsaasta tupakoinnista huolimatta. Esimerkiksi japanilaisten miesten elinikä on maailman korkeimpia. Yalen yliopistossa kehitettiin vuonna 2006 teoria siitä, että vihreän teen runsas nauttiminen voisi selittää aasialaista paradoksia. Vihreässä teessä on antioksidantteja ja katekiineja, jotka saattavat suojata japanilaisia syövältä ja sydäntaudeilta. Vihreän teen epigallokatekiinit voivat estää kolesterolin hapettumista ja saattavat ehkäistä syöpäkasvainten kasvua sekä parantaa ruoansulatuselimistön, maksan ja munuaisten toimintaa.

*Etelä-aasialaiseksi paradoksiksi* on kutsuttu sitä, että korkean verenpaineen, diabeteksen ja sydäntautien esiintyvyys Intian kaupungeissa on suurempaa kuin länsimaissa, vaikka he ovat hoikempia ja syövät vähärasvaisempaa ruokaa. Sen on arveltu johtuvan rasvan kertymisestä vatsaonteloon, insuliiniresistenssistä, alentuneesta beertasoluaktiivisuudesta, sikiöaikaisesta aliravitsemuksesta, antioksidanttien puutteesta ja suuremmasta angiotensiini-muuntavien entsyymien pitoisuudesta.

Lähteet
-------

1. ↑  Green Tea and the "Asian Paradox" *YaleNews*.  1.6.2006. Viitattu 1.1.2023. (englanniksi)
2. ↑  Singh, R.B. et al.: Coronary Artery Disease and Coronary Risk Factors: The South Asian Paradox.  *Journal of Nutritional & Environmental Medicine 2001*, 2001, 11. vsk, nro 1. doi:10.1080/13590840020030258. Artikkelin verkkoversio. Viitattu 8.11.2014.  (englanniksi)
Palacio de Bellas Artes.
Art deco -tyylisen aulan kupoli sisältäpäin.
**Palacio de Bellas Artes** on Méxicon historiallisessa keskustassa Alameda Central -puiston itäpäässä sijaitseva kulttuurikeskus. Se on musiikin, tanssin ja teatterin esityspaikka. Talossa järjestetään myös taidenäyttelyitä ja kirjallisuustapahtumia.

Rakennuksen historia
--------------------

Rakennuksen suunnitteli alkuaan italialainen arkkitehti Adamo Boari uudeksi kansallisteatteriksi. Rakennustyöt alkoivat vuonna 1904. Ne oli tarkoitus saada valmiiksi neljässä vuodessa, mutta taloudelliset ja tekniset ongelmat viivästyttivät töitä, ja Meksikon vallankumous vuonna 1910 keskeytti ne kokonaan. Rakennus valmistui vasta vuonna 1934 arkkitehti Federico Mariscalin johdolla.

Arkkitehtuuri ja sisustus
-------------------------

Teräsrunkoisen talon ulkoasussa yhdistyvät uusklassismi, art nouveau ja esikolumbiaaniset koristeaiheet. Julkisivu on verhottu italialaisella marmorilla ja kupolit tiilillä. Sisätiloja hallitsee art deco. Yksi tunnetuista yksityiskohdista on teatterisalin Tiffany-lasinen esirippu, jonka sanotaan koostuvan miljoonasta lasinpalasta. Talossa on kuuluisia seinämaalauksia mm. Diego Riveralta, Rufino Tamayolta ja David Alfaro Siqueirosilta.

Lähteet
-------

1. ↑  Actividades Presidenciales *fox.presidencia.gob.mx*.  Arkistoitu 8.3.2016. Viitattu 23.7.2015.
2. ↑  Construcción *www.palacio.bellasartes.gob.mx*.  Arkistoitu 23.7.2015. Viitattu 23.7.2015.
3. 1 2  Inman, Nick et al.: *Mexico – Eyewitness Travel*, s. 84. DK, 2015. ISBN 978-1-40932-980-0.

Aiheesta muualla
----------------

* Kuvia tai muita tiedostoja aiheesta **Palacio de Bellas Artes** Wikimedia Commonsissa
jaarli Cavan vuonna 1915.
**Frederick Rudolph Lambart, Cavanin 10. jaarli** (16. lokakuuta 1865 Ayot St Lawrence, Hertfordshire – 28. elokuuta 1946 Lontoo) oli brittiläinen sotilas, joka palveli komentajana ensimmäisessä maailmansodassa.

Cavan jäi jo kertaalleen eläkkeelle armeijasta vuonna 1913 vain 48-vuotiaana, mutta palasi palvelukseen maailmansodan sytyttyä. Syyskuussa 1914 hänet nimitettiin neljännen kaartinprikaatin komentajaksi haavoittuneen Robert Scott-Kerrin tilalle. Kesäkuussa 1915 hän yleni 50:nnen divisioonan komentajaksi, mistä siirtyi kaksi kuukautta myöhemmin kaartindivisioonan johtoon. Tammikuusta 1916 maaliskuuhun 1918 hän toimi 14:nnen armeijakunnan komentajana ja sai maineen yhtenä länsirintaman parhaista komentajista. Italialaisten kärsittyä katastrofaalisen tappion Caporetton taistelussa Cavan siirrettiin armeijakuntineen Italian-rintamalle ja maaliskuussa 1918 hänestä tuli virallisesti kaikkien sinne sijoitettujen brittijoukkojen ylipäällikkö. Hän johti Italian 10:ttä armeijaa ratkaisevassa Vittorio Veneton taistelussa aivan sodan lopussa.

Maailmansodan jälkeen Cavan toimi 1922–1926 Britannian pääesikunnan päällikkönä ja hänet ylennettiin 1931 sotamarsalkaksi.

Lähteet
-------

1. ↑  Earl of Cavan Firstworldwar.com. Viitattu 18.1.2014. (englanniksi)

Aiheesta muualla
----------------

* Kuvia tai muita tiedostoja aiheesta **Frederick Lambart Cavan** Wikimedia Commonsissa

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Ranska
* BnF data
* Saksa
* Puola

 |
|  |
| Henkilöt | 
* Commonwealth War Graves Commission
* Deutsche Biographie

 |

 |
**Veli-Pekka Hård** (s. 10. kesäkuuta 1970) on jyväskyläläinen entinen jääkiekkoilija. Hän pelasi ensimmäiset pelinsä aikuisten sarjoissa JyP HTn joukkueessa kaudella 1990-1991 pelattuaan sitä ennen seuran junioreissa. Hård pelasi liigakiekkoa Jyväskylässä lähes yhtäjaksoisesti kevääseen 1995 asti. Jaksoon mahtuu kahden ottelun laina Vaasan Sportissa kaudella 1991-1992 ja viiden ottelun laina Savonlinnan SaPKOon kaudella 1994-1995.
Kaudelle 1995–1996 Hård siirtyi pelaamaan TuTo:n joukkueeseen ja sieltä vuoden kuluttua, TuTon pudottua takaisin I-divisioonaan, Tampereen Ilveksen joukkueeseen. Tampereella Hård pelasi neljä kautta, ollen kahtena vuonna joukkueen varakapteeni. Kauden 2000–2001 Hård pelasi Ässissä josta siirtyi seuraavaksi kaudeksi pelaamaan Saksaan 2.Bundesliigan Bremerhaveniin. Bremerhavenissa Hård pelasi kaksi vuotta, joista jälkimmäisenä vuonna joukkue pelasi nimellä Fischtown Pinguins.

Kahden Saksan kauden jälkeen Hård siirtyi Ranskaan ja sieltä vuoden kuluttua Italiaan Asiagon joukkueeseen. Kaudella 2005–2006 Hård pelasi vielä kuusi ottelua II-divisioonassa D-Kiekon riveissä ja lopetti sen jälkeen uransa.

Kaikkiaan Hård pelasi SM-liigassa 11 kauden aikana 410 ottelua, joissa teki 36 maalia ja 78 tehopistettä. Uran paras kausi oli ensimmäinen Ilves-kausi, jolloin Hård teki 17 tehopistettä +/- lukeman ollessa +10. Liigakausillaan Hård ylsi vain kolmasti yli 10 pisteen rajan.

Lähteet
-------

1. ↑